

REPUBLIKA HRVATSKA

SISAČKO-MOSLAVAČKA ŽUPANIJA

OPĆINA VELIKA LUDINA

OPĆINSKO VIJEĆE

KLASA: 363-01/25-01/\_\_\_

URBROJ: 2176-19-02-25-\_\_\_

Velika Ludina, 17.09.2025.

Na temelju članka 33. stavak 1., članka 44. stavak 2. i članka 48. stavak 2. Zakona o komunalnom gospodarstvu („Narodne novine“ br. 68/18, 110/18, 32/20, 145/24), članaka 34. Statuta Općine Velika Ludina („Službene novine Općine Velika Ludina broj: 3/22, 5/22, 8/23) Općinsko vijeće Općine Velika Ludina na svojoj 3. sjednici održanoj dana 17.09.2025. godine donijelo je

**O D L U K U**

**o obavljanju komunalnih djelatnosti na području**

**Općine Velika Ludina**

# I. OPĆE ODREDBE

**Članak 1.**

Ovom Odlukom utvrđuju se komunalne djelatnosti koje se obavljaju na području Općine Velika Ludina, način i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Velika Ludina.

**II. KOMUNALNE DJELATNOSTI**

**Članak 2.**

Na području Općine Velika Ludina obavljaju se sljedeće komunalne djelatnosti:

1. održavanje nerazvrstanih cesta
2. održavanje javnih površina na kojima nije dopušten promet motornim vozilima
3. održavanje građevina javne odvodnje oborinskih voda
4. održavanje javnih zelenih površina
5. održavanje građevina, uređaja i predmeta javne namjene
6. održavanje groblja i ukop pokojnika
7. održavanje čistoće javnih površina
8. održavanje javne rasvjete
9. obavljanje dimnjačarskih poslova.

**Članak 3.**

Osim komunalnih djelatnosti navedenih u članku 2. ove Odluke, za Općinu Velika Ludina od lokalne, javnozdravstvene i komunalne važnosti je i obavljanje sljedećih komunalnih poslova:

1. dezinfekcija, dezinsekcija, deratizacija,
2. veterinarsko-higijeničarski poslovi,
3. crpljenje, odvoz i zbrinjavanje fekalija iz septičkih, sabirnih i crnih jama,
4. sanacija divljih odlagališta,
5. obnova horizontalne i vertikalne signalizacije.

**Članak 4.**

Komunalne djelatnosti na području Općine Velika Ludina mogu obavljati:

1. trgovačka društva kojima je osnivač Općina Velika Ludina ili je Općina Velika Ludina njihov suosnivač, a ona su u pretežnom vlasništvu jedinice lokalne samouprave,
2. pravne ili fizičke osobe na temelju ugovora o koncesiji,
3. pravne ili fizičke osobe na temelju ugovora o obavljanju komunalne djelatnosti.

**III. KOMUNALNE DJELATNOSTI KOJE SE OBAVLJAJU PUTEM TRGOVAČKIH**

**DRUŠTAVA U VLASNIŠTVU ILI SUVLASNIŠTVU OPĆINE VELIKA LUDINA**

**Članak 5.**

Općina Velika Ludina je jedini osnivač trgovačkog društva „LUDINA d.o.o. za usluge i trgovinu“ Velika Ludina.

Općina Velika Ludina je suosnivač slijedećih trgovačkih društava koja su registrirana za obavljanje komunalnih djelatnosti:

- Moslavina d.o.o. Kutina

- EKO Moslavina d.o.o. Kutina

**Članak 6.**

Trgovačkim društvima iz članka 5. ove Odluke Općina Velika Ludina povjerava obavljanje komunalnih djelatnosti za koje su osnovane ili dijela tih djelatnosti na neodređeno vrijem (do opoziva), i to:

1. LUDINA d.o.o. Velika Ludina:

- održavanje javnih površina na kojima nije dopušten promet motornim vozilima,

- održavanje javnih zelenih površina,

- održavanje groblja i ukop pokojnika,

- održavanje čistoće javnih površina,

- održavanje nerazvrstanih cesta i poljskih putova, nogostupa i javnih

parkirališta u zimskim uvjetima,

- održavanje nerazvrstanih cesta,

- održavanje dječjih igrališta,

- upravljanje sportskim građevinama i smještajnim kapacitetima.

1. Moslavina d.o.o. Kutina:

- usluge javne vodoopskrbe,

- usluge javne odvodnje.

1. EKO Moslavina d.o.o. Kutina:

- odlaganje komunalnog otpada,

- skupljanje, oporabe i/ili zbrinjavanje (obrada, odlaganje, spaljivanje i drugi načini

zbrinjavanja otpada), odnosno djelatnosti gospodarenja posebnim kategorijama

otpada.

**Članak 7.**

Trgovačka društva iz članka 6. ove Odluke, komunalne djelatnosti koje su im povjerene, obavljaju na temelju:

* propisa i općih akata Općine Velika Ludina,
* sklopljenog ugovora ili nekog drugog akta,
* posebnih propisa važećih za obavljanje pojedine komunalne djelatnosti.

Trgovačka društva iz članka 6. ove Odluke moraju komunalne djelatnosti koje su im povjerene, obavljati vlastitim većinskim udjelom zaposlenih te vlastitim većinskim udjelom materijalnih i tehničkih sredstava.

**Članak 8.**

Obavljanje pojedinih komunalnih djelatnosti koje ulaze u djelokrug trgovačkih društava iz članka 6. ove Odluke, Općina Velika Ludina može povjeriti i drugim fizičkim i pravnim osobama i to na temelju koncesije, odnosno na temelju ugovora o obavljanju komunalne djelatnosti, nakon provedenog propisanog postupka, ukoliko je ta mogućnost, određena ovom Odlukom.

U slučaju iz stavka 1.ovog članka trgovačka društva iz članka 6. ove Odluke imaju i nadalje pravo i dužnost obavljanja komunalne djelatnosti na cijelom području Općine Velika Ludina, osim ukoliko se koncesija odnosno ugovor o obavljanju komunalne djelatnosti odnose za točno određeni dio područja Općine Velika Ludina.

**IV. KOMUNALNE DJELATNOSTI KOJE SE OBAVLJAJU NA TEMELJU**

**KONCESIJE**

**Članak 9.**

Komunalna djelatnost koja se na području Općine Velika Ludina može obavljati dodjeljivanjem koncesije je obavljanje dimnjačarskih poslova.

Komunalna djelatnost obavljanja dimnjačarskih poslova obuhvaća obvezu čišćenja i kontrolu dimovodnih objekata i uređaja za loženje.

Sva ostala pitanja vezana za obavljanje komunalnih djelatnosti na temelju ugovora o koncesiji uređena su posebnim Zakonom i Odlukom Općine Velika Ludina, kojima se uređuje postupak davanja koncesije.

Nadzor nad obavljanjem komunalnih djelatnosti pravnih ili fizičkih osoba iz ovog članka vrši Jedinstveni upravni odjel Općine Velika Ludina.

**V. KOMUNALNE DJELATNOSTI KOJE SE OBAVLJAJU NA TEMELJU**

**UGOVORA O OBAVLJANJU KOMUNALNE DJELATNOSTI**

**Članak 10.**

Komunalne djelatnosti koje se na području Općine Velika Ludina mogu obavljati na temelju pisanog ugovora:

* održavanje nerazvrstanih cesta,
* održavanje javne rasvjete,
* dezinfekcija, dezinsekcija, deratizacija,
* veterinarsko-higijeničarski poslovi,
* crpljenje, odvoz i zbrinjavanje fekalija iz septičkih, sabirnih i crnih jama,
* sanacija divljih odlagališta,
* obnova horizontalne i vertikalne signalizacije.

**Članak 11.**

Komunalna djelatnost **održavanje nerazvrstanih cesta** obuhvaća:

* održavanje asfaltiranih i neasfaltiranih putova, krpanje udarnih rupa i manje presvlačenje asfaltom, presvlačenje asfaltom asfaltiranih cesta, saniranje odrona, radovi na zaštiti kosina od erozije, nasipavanje i drugo održavanje neasfaltiranih putova, održavanje graba i bankina uz nerazvrstane putove, radovi na izradi horizontalne i vertikalne signalizacije, svjetleće signalizacije na nerazvrstanim cestama

Svaki od navedenih poslova redovitog ili izvanrednog održavanja nerazvrstanih cesta može biti predmet posebnog (zasebnog) postupka za odabir izvoditelja te sklapanje ugovora.

**Članak 12.**

Komunalna djelatnost **javne rasvjete** obuhvaća poslove izgradnje i održavanja objekata i uređaja javne rasvjete za rasvjetljavanje javnih površina, javnih cesta koja prolaze kroz naselja i nerazvrstanih cesta, a naročito tekuće održavanje objekata i uređaja javne rasvjete.

**Članak 13.**

Komunalna djelatnost **dezinfekcije, dezinsekcije i deratizacije** obuhvaća provođenje obvezne preventivne dezinfekcije, dezinsekcije i deratizacije radi sustavnog suzbijanja insekata i glodavaca.

**Članak 14.**

Komunalna djelatnost **veterinarsko-higijeničarskih poslova** obuhvaća hvatanje i zbrinjavanje pasa i mačaka bez nadzora te uklanjanje uginulih pasa, mačaka i drugih životinja s javnih površina.

**Članak 15.**

Komunalna djelatnost **crpljenje, odvoz i zbrinjavanje fekalija iz septičkih, sabirnih i crnih jama** obuhvaća crpljenje, odvoz i zbrinjavanje fekalija iz septičkih, sabirnih i crnih jama.

**Članak 16.**

Komunalna djelatnost **sanacije divljih odlagališta** obuhvaća prikupljanje komunalnog otpada sa divljih odlagališta te njegov odvoz i odlaganje na odlagalište komunalnog otpada kao i saniranje divljeg odlagališta.

**Članak 17.**

Komunalna djelatnost **obnove horizontalne i vertikalne signalizacije** obuhvaća nabavku horizontalne i vertikalne signalizacije i oznaka na nerazvrstanim cestama i ostalim javno-prometnim površinama pod upravljanjem Općine Velika Ludina.

**VI. NAČIN I UVJETI ZA OBAVLJANJE KOMUNALNIH DJELATNOSTI KOJE SE**

**OBAVLJAJU NA TEMELJIU UGOVORA O OBAVLJANJU KOMUNALNE**

**DJELATNOSTI**

**Članak 18.**

Postupak odabira osobe s kojom se sklapa ugovor o povjeravanju obavljanja komunalne djelatnosti te sklapanje, provedba i izmjena tog ugovora provode se prema propisima o javnoj nabavi.

**Članak 19.**

Ugovor o povjeravanju obavljanja komunalne djelatnosti u ime Općine Velika Ludina sklapa općinski načelnik.

Ugovor iz stavka 1. ovog članka sadrži:

* komunalne djelatnosti za koje se sklapa ugovor,
* vrijeme na koje se sklapa ugovor,
* vrstu i opseg komunalnih usluga,
* način određivanja cijene komunalnih usluga te način i rok plaćanja izvršenih usluga,
* jamstvo izvršitelja o ispunjenu ugovora.

**VII. PRIJELAZNE I ZAVRŠNE ODREDBE**

**Članak 20.**

Važeći ugovori o obavljanju komunalnih djelatnosti ili pojedinih poslova iz komunalnih djelatnosti sklopljeni prije stupanja na snagu ove Odluke, ostaju na snazi do isteka roka na koji su sklopljeni ili do raskida istih.

**Članak 21.**

Stupanjem na snagu ove Odluke prestaje važiti Odluka o obavljanju komunalnih djelatnosti na području Općine Velika Ludina („Službene novine Općine Velika Ludina“ broj: 10/18 i 8/22) .

**Članak 22.**

Ova Odluka stupa na snagu osmog dana od dana objave u „Službenim novinama Općine Velika Ludina“.

OPĆINSKO VIJEĆE OPĆINE VELIKA LUDINA

Predsjednik:

Vjekoslav Kamenščak